Na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 36/09, 150/11, 144/12, 123/17, 98/19, 144/20), članka 39. Zakona o elektroničkim medijima („Narodne novine“, broj 111/21, 114/22) i članka 61. Statuta Grada Pula (Službene novine – Bollettino ufficiale Pula-Pola broj 7/09, 16/09, 12/11, 1/13, 2/18, 2/20, 4/21 i 5/21), Gradonačelnik Grada Pula-Pola dana 18. prosinca 2023. objavljuje

**JAVNI POZIV**

**za financiranje programskih sadržaja i/ili istraživačkog novinarstva**

**elektroničkih medija od interesa za Grad Pula-Pola u 2024. godini**

**I. PREDMET JAVNOG POZIVA:**

Predmet Javnog poziva je prikupljanje prijava za financiranje programskih sadržaja i/ili istraživačkog novinarstva elektroničkih medija u 2024. godini.

Zakonom o elektroničkim medijima (Narodne novine, broj 111/21, 114/22) propisano je da su elektronički mediji audiovizualni programi, radijski programi i elektroničke publikacije.

Pod programskim sadržajima podrazumijevaju se objave od interesa za Grad Pula-Pola (u daljnjem tekstu: Grad Pula) koje se odnose na događaje od političkog, gospodarskog ili društvenog značaja, a prenose se zasebno kao tematske cjeline ili pojedinačno.

Grad Pula je za potrebe financiranje programskih sadržaja i/ili istraživačkog novinarstva elektroničkih medija u 2024. osigurao u proračunu iznos od 80.000,00 eura / 602.760,00 kuna (fiksni tečaj konverzije 7,5345).

Svrha i cilj dodjele financijskih potpora je objava kvalitetnih programskih sadržaja od interesa za građane Grada Pule, koji obuhvaćaju sljedeće teme:

* ostvarivanje prava građana na javno informiranje i obaviještenost vezano uz teme i događaje s područja Grada Pule
* promicanje poduzetništva, zapošljavanja i zadržavanja građana na području Grada Pule
* obrađivanje tema o kulturnim projektima, priredbama, programima i manifestacijama na području Grada Pule
* promicanje ljudskih i političkih prava građana te unapređivanje pravne i socijalne države i civilnog društva
* obrađivanje i promicanje tema namijenjenih djeci i mladima
* obrađivanje tema u svezi sa zaštitom prirode, okoliša, ljudskog zdravlja i životinja
* poticanje multikulturalnosti, kulturne raznolikosti, međusobnog uvažavanja, rodne ravnopravnosti i solidarnosti
* poticanje stvaralaštva na istromletačkom (istrovenetskom) i čakavskom narječju i njegovanje baštine
* poticanje istraživačkog novinarstva
* promicanje odgoja i obrazovanja, znanosti, sporta
* obrađivanje tema o osobama s invaliditetom
* obrađivanje tema o slijepim i slabovidnim osobama, tema o gluhim i gluhoslijepim osobama te tema o drugim osobama s komunikacijskim teškoćama kod kojih je zbog funkcionalnih oštećenja komunikacija govorom otežana ili ne postoji
* obrađivanje tema o nacionalnim manjinama Grada Pule na jezicima nacionalnih manjina ili na hrvatskom jeziku

**II. UVJETI ZA PRIJAVU NA JAVNI POZIV:**

Na Javni poziv se mogu prijaviti nakladnici sukladno članku 39. Zakona o elektroničkim medijima koji obavljaju djelatnost pružanja audio i/ili audiovizualnih medijskih usluga te usluga elektroničkih publikacija, koji su upisani u sudski ili drugi odgovarajući registar u Republici Hrvatskoj. U daljnji postupak procjene ulaze prijavitelji koji su priložili sljedeće dokaze (primjerak dokumenta, odnosno potpisane izjave):

1. Priložen dokaz da je prijavitelj upisan:

 - televizijski nakladnici: u Knjigu pružatelja medijskih usluga televizije Agencije za elektroničke medije (AEM) - područje koncesije digitalna regija D5,

 - radijski nakladnici: u Knjigu pružatelja medijskih usluga radija Agencije za elektroničke medije (AEM) – područje koncesije Istarske županije ili područje gradova ili općina na području Istarske županije,

 - elektroničke publikacije: u Knjigu pružatelja elektroničkih publikacija, a čije je sjedište na području Republike Hrvatske i koje sadržajem značajno pokrivaju teme s područja Grada Pule,

2. Priložen obrazac za prijavu na javni poziv za financiranje programskih sadržaja i/ili istraživačkog novinarstva elektroničkih medija u 2024. godini (obrazac 1 i 2),

3. Priložena izjava (obrazac 3) kojom se potvrđuje:

 - postojanje redakcijskog statuta kako je definirano Zakonom o medijima

 - poštivanje Kodeksa časti hrvatskih novinara

 - da se protiv pravne osobe podnositelja i odgovorne osobe u pravnoj osobi, odnosno fizičke osobe podnositelja ne vodi kazneni postupak po službenoj dužnosti u nazad 3 (tri) mjeseca od dana objave javnog poziva

 - da protiv pravne osobe podnositelja i odgovorne osobe u pravnoj osobi, odnosno fizičke osobe nije izrekla pravomoćna osuđujuća presuda za kazneno djelo za koje se postupak pokreće po službenoj dužnosti

 - da nad prijaviteljem nije pokrenut stečajni postupak i da se prijavitelj ne nalazi u postupku likvidacije ili predstečajnom postupku

 - da prijavitelj nije u postupku obustavljanja poslovne djelatnosti ili da je nije već obustavio

 - da prijavljeni programski sadržaj nije financiran iz sredstava Fonda za poticanje i pluralizam elektroničkih medija, proračuna Europske unije, državnog proračuna ili proračuna Istarske županije

- za one prijavitelje koji **ne** prijavljuju kategoriju „Istraživačko novinarstvo“: da je prijavitelj objavio najmanje 10 različitih članaka/tema u razdoblju od 30 dana do dana objave ovog javnog poziva temom vezanih uz Grad Pulu iz područja tema navedenih u točki I. ovog javnog poziva

- za one prijavitelje koji **prijavljuju** kategoriju „Istraživačko novinarstvo“: da je prijavitelj objavio najmanje 2 različita istraživačka članka/tema u razdoblju od 30 dana do dana objave ovog Javnog poziva ili najmanje 5 različitih istraživačkih članaka/tema u posljednja 3 mjeseca prije objave ovog Javnog poziva (rujan 2023., listopad 2023., studeni 2023.), temom vezanih uz Grad Pulu.

4. Priložen dokaz da nemaju nepodmirenih obveza prema Gradu Puli,

**III. KRITERIJI VREDOVANJA PO KATEGORIJAMA:**

* **ZA FINANCIRANJE PROGRAMSKIH SADRŽAJA** **OD INTERESA ZA GRAD PULU**

|  |  |  |
| --- | --- | --- |
| Redni broj | **KRITERIJ** | **BROJ BODOVA** |
| **1.** | Doseg objava pojedinog pružatelja medijskih usluga, čitanost/gledanost/slušanost/pregledi sadržaja - priložiti izvješće *Google Analytics ili Gemius Rating* ili treće vrste sustava za praćenje prometa, i to za najmanje 2 mjeseca prije objave ovog Javnog poziva (studeni 2023., listopad 2023.) + potvrda o broju pratitelja na društvenim mrežama | 1-10 |
| **2.** | Lokalni karakter programskog sadržaja – podrazumijeva usmjerenost na praćenje događaja na području Grada Pule s naglaskom na sadržaj koji upućuje i informira građane u predložene programske sadržaje s temama iz točke I. ovog Javnog poziva | 1-10 |
| **3.** | Kvaliteta, kreativnost, inovativnost i autorski pristup u osmišljavanju i oblikovanju programskog sadržaja od interesa za Grad Pulu  | 1-10 |
| **4.** | Mogućnost objavljivanja programskog sadržaja u više različitih medijskih oblika:-video, snimka/prilozi, audio snimka,-pisani tekst,-izvještavanje putem društvenih mreža- prijenosi događaja uživo. | 1-10 |
| **5.** | Kvantiteta i dinamika objavljivanja programskog sadržaja koji se predlaže u televizijskom, radijskom programu i elektroničkim publikacijama pružatelja medijskih usluga prijavitelja na Javni poziv (vrijeme emitiranja i trajanje emitiranja kod radijskog i TV programa i/ili pozicija objava za portale: naslovnica, podstranica, posebna rubrika, trajanje dostupnosti objave na predloženoj poziciji, mreže na kojima se sadržaj objavljuje – Facebook, Instagram, Youtube i sl.) | 1-10 |

* **ZA FINANCIRANJE ISTRAŽIVAČKOG NOVINARSTVA OD INTERESA ZA GRAD PULU**

Istraživačko novinarstvo najbliže je idealu medija kao društvenog korektiva u slučajevima kada javne institucije ne reagiraju na određene društvene probleme ili informacije nastoje sakriti od javnosti. Istraživačko izvještavanje ovisi o materijalu skupljenom ili nastalom putem vlastite inicijative novinara, te osim istraživanja sadržava i dublje bavljenje temom, na temelju etičkih i moralnih kriterija, a najčešće obrađuje teme vezane uz razne oblike društvene patologije.

|  |  |  |
| --- | --- | --- |
| Redni broj | **KRITERIJ** | **BROJ BODOVA** |
| **1.** | Doseg objava pojedinog pružatelja medijskih usluga, čitanost/gledanost/slušanost/pregledi sadržaja - priložiti izvješće *Google Analytics ili Gemius Rating* ili treće vrste sustava za praćenje prometa, i to za najmanje 2 mjeseca prije objave ovog Javnog poziva (studeni 2023., listopad 2023.) + potvrda o broju pratitelja na društvenim mrežama | 1-10 |
| **2.** | **a)** Lokalni karakter programskog sadržaja – podrazumijeva usmjerenost na praćenje događaja na području Grada Pule s naglaskom na sadržaj koji upućuje i informira građane u predložene programske sadržaje s temama iz točke I. ovog Javnog poziva**b)** Istraživački karakter medija (najmanje 5 različitih istraživačkih članaka/tema vezanih uz Grad Pulu objavljenih u razdoblju od donošenja Zaključka o odabiru pružatelja medijskih usluga elektroničkih medija do isteka 2024. godine – napomena: za veći broj predloženih istraživačkih članaka/tema nakladnik može dobiti više bodova). | 1-15 |
| **3.** | Kvaliteta, kreativnost, inovativnost i autorski pristup u osmišljavanju i oblikovanju programskog sadržaja od interesa za Grad Pulu te mogućnost objavljivanja programskog sadržaja u više različitih medijskih oblika:-video, snimka/prilozi, audio snimka,-pisani tekst,-izvještavanje putem društvenih mreža- prijenosi događaja uživo. | 1-15 |
| **4.** | Kvantiteta i dinamika objavljivanja programskog sadržaja koji se predlaže u televizijskom, radijskom programu i elektroničkim publikacijama pružatelja medijskih usluga prijavitelja na Javni poziv (vrijeme emitiranja i trajanje emitiranja kod radijskog i TV programa i/ili pozicija objava za portale: naslovnica, podstranica, posebna rubrika, trajanje dostupnosti objave na predloženoj poziciji, mreže na kojima se sadržaj objavljuje – Facebook, Instagram, Youtube i sl.) | 1-10 |

Nakladnik može na Javni poziv prijaviti najviše dva programska sadržaja (potpore), neovisno prijavljuje li jednu ili dvije kategorije programskih sadržaja iz točke III. ovog Javnog poziva. U slučaju da nakladnik prijavljuje više od jednog programskog sadržaja, za svaki programski sadržaj popunjava poseban obrazac prijave.

Nakladnik može ostvariti pravo do najviše:

- 19.908,42 eura / 150.000,00 kuna potpora za sve prijavljene programske sadržaje ako se radi o televizijskom nakladniku;

- 13.272,28 eura / 100.000,00 kuna potpora za sve prijavljene programske sadržaje ako se radi o radijskom nakladniku i nakladniku elektroničkih publikacija.

Nakladnik može prijaviti programski sadržaj samo po osnovi jedne od propisanih vrsta nakladnika (televizijski nakladnik, radijski nakladnik, nakladnik elektroničkih publikacija).

Maksimalan broj bodova koji se može ostvariti po jednom programskom sadržaju je 50.

Programski sadržaj koji je ocijenjen s manje od 30 bodova neće imati pravo na dodjelu potpore.

**IV. SADRŽAJ PRIJAVE NA JAVNI POZIV:**

Prijava na Javni poziv se podnosi putem obrazaca prijave (u prilogu) koji moraju biti ispunjeni strojno (na računalu), potpisani od strane ovlaštene osobe i ovjereni službenim pečatom.

Obrasci prijave mogu se preuzeti na službenoj internetskoj stranici Grada Pule: www.pula.hr.

**V. ROK ZA PODNOŠENJE PRIJAVE:**

Ovaj se javni poziv objavio na Internet stranici Grada Pule dana 18. prosinca 2023.

Sve prijave moraju biti zaprimljene u pisarnici Grada Pule, zaključno s danom 2. siječnja 2024. najkasnije do 12:00 sati.

Prijave se šalju elektronički putem na e-mail adresu: pisarnica@pula.hr, s naznakom „Povjerljiv sadržaj - Prijava za financiranje programskih sadržaja i/ili istraživačkog novinarstva elektroničkih medija u 2024. godini – za Službu Gradonačelnika i Gradskog vijeća“.

Zaprimljene prijave otvara Povjerenstvo za otvaranje i ocjenu prijava po javnom pozivu za financiranje programskih sadržaja i/ili istraživačkog novinarstva elektroničkih medija u 2024. od interesa za Grad Pulu kojeg imenuje gradonačelnik. Povjerenstvo ima tri člana koji se imenuju iz redova neovisnih stručnjaka s dugogodišnjim iskustvom u novinarstvu, uređivačkoj politici pisanih ili elektroničkih medija ili stručnjaka na području sociologije ili kulturologije.

Neće se razmatrati prijave koje pristignu izvan roka određenog Javnim pozivom, prijave koje se ne sadrže svu potrebnu dokumentaciju koja je u ovom Javnom pozivu navedena kao obvezna, prijave koje nisu dostavljene na način koji je određen ovim Javnim pozivom ili prijave podnositelja koji ne zadovoljavaju kriterije Javnog poziva. Iznimno, ako je to potrebno radi ispunjenja svrhe ovog javnog poziva, Povjerenstvo može pozvati prijavitelja da u roku od 2 (dva) dana dostavi dodatnu dokumentaciju koja nedostaje uz prijavu.

Povjerenstvo, po ocjeni pravovaljanih prijava, a s obzirom na visinu raspoloživih proračunskih sredstava Grada Pule daje prijedlog broja i visine potpora.

Povjerenstvo može donijeti odluku o uskrati financiranja ako utvrdi da je Nakladnik sredstva iz 2023. godine koristio protivno obvezama utvrđenima u sklopljenom Ugovoru o financiranju medija ili ako Nakladnik nije dostavio izvješće o realizaciji programskog sadržaja za koji su mu odobrena novčana sredstva.

Odluku o odabiru pružatelja medijskih usluga elektroničkih medija, broju i visina potpora, donosi Gradonačelnik Grada Pule.

**VI. REZULTATI JAVNOG POZIVA I POTPISIVANJE UGOVORA:**

Rezultati Javnog poziva objavit će se na internetskoj stranici Grada Pule (www.pula.hr) u roku od petnaest (15) dana od dana zaprimanja posljednje uredne prijave.

Nakladnici kojima se odobre financijske potpore sklopit će s Gradom Pulom Ugovor o financiranju kojim će se regulirati međusobna prava i obveze korisnika financijskih potpora i Grada Pule (dinamika, visina, rok i način isplate, rok za produkciju, izradu i objavu programskih sadržaja, način provođenja, izvještavanje i dr.).

Dodatne informacije mogu se dobiti na e-mail jovana.prusac-fabris@pula.hr

U svrhu osiguranja ravnopravnosti svih potencijalnih prijavitelja, Grad Pula ne može davati prethodna mišljenja o prihvatljivosti programskih sadržaja, aktivnosti ili troškova navedenih u prijavi.

**VII. PRAVNI LIJEKOVI:**

Prijavitelji imaju pravo na prigovor na Odluku o odabiru korisnika financiranja programskih sadržaja. Rok za podnošenje prigovora je 8 (osam) dana od dana objave Odluke o odabiru korisnika financiranja programskih sadržaja elektroničkih medija na mrežnim stranicama Grada Pule. Prigovor ne odgađa izvršenje Odluke i daljnju provedbu postupka po Javnom pozivu. Prigovor se podnosi preporučenom poštom u zatvorenoj kuverti na adresu: GRAD PULA, Stara tržnica 1, 52100 Pula, ili se predaje neposredno u zatvorenoj kuverti u pisarnici Grada Pule.

O prigovoru odlučuje Gradonačelnik Grada Pule u roku od 15 (petnaest) dana od dana zaprimanja prigovora.

**VIII. ZAVRŠNE ODREDBE:**

Zaprimljene prijave na Javni poziv se ne vraćaju.

Grad Pula, kao voditelj obrade osobnih podataka, će s osobnim podacima fizičkih osoba (osobe ovlaštene za zastupanje nakladnika, voditelji projekata i dr.) postupati sukladno Općoj uredbi (EU) 2016/679 o zaštiti pojedinaca u vezi s obradom osobnih podataka i slobodnom kretanju takvih podataka, nacionalnim zakonom Republike Hrvatske temeljenom na predmetnoj Uredbi uz primjenu odgovarajućih tehničkih i sigurnosnih mjera zaštite osobnih podataka od neovlaštenog pristupa, zlouporabe, otkrivanja, gubitka ili uništenja. Svi prijavitelji podnošenjem prijave daju svoju suglasnost Gradu Puli-Pola da u njoj navedene osobne podatke prikuplja i obrađuje u svrhu obrade i financiranja prijavljenih programa, te da ih može koristiti u svrhu uplate odobrenih financijskih sredstava, kontaktiranja i objave na internetskim stranicama i/ili u javnom glasilu Grada Pule-Pola. Prava prijavitelja i postupanje u odnosu na

njegove osobne podatke objavljena su na <http://www.pula.hr/hr/rad-gradske-uprave/gdpr/>

Izrazi koji se koriste u ovom pozivu, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.

Grad Pula pridržava poništiti ovaj Javni poziv u svakom trenutku bez obrazloženja.